

**ΙΔΡΥΜΑ A. Γ. ΛΕΒΕΝΤΗ**

 **Πρόγραμμα Υποτροφιών Ολυμπιακής Προετοιμασίας**

**\*\*\*\*\*\*\*\*\*\*\*\*\*\***

# Προκήρυξη

Το **Πρόγραμμα Υποτροφιών Ολυμπιακής Προετοιμασίας** του **Ιδρύματος Α. Γ. Λεβέντη** (A. G. Leventis Foundation) ενισχύει με συνέπεια από το 1999 την προσπάθεια αθλητών και αθλητριών για την Ολυμπιακή πρόκριση, με την παροχή κινήτρων διάκρισης στον αθλητισμό, μέσω της χορήγησης Υποτροφιών Ολυμπιακής Προετοιμασίας.

Το Πρόγραμμα συγχρηματοδοτεί από το 2020 η **Ελληνική Ολυμπιακή Επιτροπή** –με στόχο τη βράβευση αθλητών και αθλητριών από όλες τις Ομοσπονδίες Ατομικών Ολυμπιακών Αθλημάτων με τουλάχιστον μια υποτροφία– και συνδράμουν επίσης το **Κοινωφελές Ίδρυμα Ιωάννη Σ. Λάτση** (από το 2017) και η **Κυπριακή Ολυμπιακή Επιτροπή** (από το 2022), συμβάλλοντας με τον τρόπο αυτόν συλλογικά στην προαγωγή των αξιών του Ολυμπισμού και στην ενίσχυση της αγάπης για τον αθλητισμό και την αριστεία.

Σε αυτό το πλαίσιο, και για 26η συνεχή χρονιά, ο διαγωνισμός για τις Υποτροφίες Ολυμπιακής Προετοιμασίας προκηρύσσεται υπό τους εξής όρους και προϋποθέσεις για το 2024:

**1. Υποτροφίες**

Κατά την αδέσμευτη κρίση της αρμόδιας Επιτροπής, χορηγούνται **πενήντα εννέα (59) αθλητικές υποτροφίες ετήσιας διάρκειας και ύψους τεσσάρων χιλιάδων (4.000) ευρώ έκαστη, σε αθλητές και αθλήτριες από την Ελλάδα ή την Κύπρο, οι οποίοι αγωνίζονται σε ατομικά ολυμπιακά αθλήματα που συμπεριλαμβάνονται στο πρόγραμμα των χειμερινών και θερινών ολυμπιακών αγώνων, ώστε κάθε άθλημα να έχει τουλάχιστον από έναν/μια υπότροφο (με την προϋπόθεση ότι έχει υποβληθεί αίτηση που πληροί τα σχετικά κριτήρια).**

**2. Δικαίωμα Υποψηφιότητας**

Υποψηφιότητες δύνανται να υποβάλλουν αθλητές και αθλήτριες ατομικών αθλημάτων από την Ελλάδα ή την Κύπρο. Αθλητές στους οποίους χορηγήθηκε υποτροφία στο παρελθόν, έχουν τη δυνατότητα να τη διεκδικήσουν ξανά και να τους χορηγηθεί εκ νέου.

 **Για τη διαδικασία και τα κριτήρια αξιολόγησης παρακαλούμε δείτε το αρ.4**

**3. Υποβολή Υποψηφιότητας**

**(α) Διαδικασία υποβολής:**

Οι υποψηφιότητες θα υποβάλλονται με τη συμπλήρωση της ειδικής αίτησης, που διατίθεται σε κάθε ενδιαφερόμενο **μέσω της ιστοσελίδας του Ιδρύματος [www.agleventisfoundation.org/el](http://www.agleventisfoundation.org/el).**

Η αίτηση, η οποία θα περιλαμβάνει και τους όρους δέσμευσης που οφείλει να τηρήσει ο υποψήφιος σε περίπτωση χορήγησης της υποτροφίας, θα πρέπει να συνοδεύεται από τα εξής δικαιολογητικά:

(1) Βιογραφικό σημείωμα (αθλητικό και σπουδών).

(2) Βεβαίωση της αρμόδιας ομοσπονδίας για το τρέχον έτος περί των αθλητικών επιδόσεων που επικαλείται ο υποψήφιος.

(3) Υπεύθυνη δήλωση στην οποία ο υποψήφιος θα αναφέρει τυχόν υποτροφίες ή χορηγίες που έχει ήδη λάβει.

 Όλα τα ανωτέρω έγγραφα πρέπει να υποβάλλονται στην ελληνική γλώσσα.

**(β) Χρόνος υποβολής:**

 Υποψηφιότητες θα γίνονται δεκτές και θα παραλαμβάνονται **ΜΟΝΟ ΗΛΕΚΤΡΟΝΙΚΑ** **έως και την Παρασκευή 20 Δεκεμβρίου 2024.** **Υποψηφιότητες που θα υποβληθούν ύστερα από την ημερομηνία αυτή ΔΕΝ θα γίνονται δεκτές.**

**(γ) Τόπος υποβολής:**

Ο φάκελος της υποψηφιότητας με τα σχετικά δικαιολογητικά θα υποβάλλεται **έως και την Παρασκευή 20 Δεκεμβρίου 2024 ΜΟΝΟ ΗΛΕΚΤΡΟΝΙΚΑ στη διεύθυνση:** **info@whatandwhyresearch.cosmotemail.gr****.**

Για σχετικές πληροφορίες οι ενδιαφερόμενοι **μπορούν να απευθύνονται στην ιστοσελίδα του Ιδρύματος Α. Γ. Λεβέντη** ([**https://www.leventisfoundation.org/olympic-awards**](https://www.leventisfoundation.org/olympic-awards)) ή μέσω email στο **info@whatandwhyresearch.cosmotemail.gr**.

**(δ) Πληροφόρηση:**

Η προκήρυξη δημοσιεύεται με:

(1) Καταχωρήσεις στον Τύπο για την Ελλάδα μέσω της εφημερίδας **«Η ΚΑΘΗΜΕΡΙΝΗ»** και του αθλητικού site **«gazzetta.gr»** και για την Κύπρο μέσω της εφημερίδας **«Η ΑΛΗΘΕΙΑ»**.

(2) Ηλεκτρονική καταχώριση στην ιστοσελίδα του Ιδρύματος Α. Γ. Λεβέντη.

(3) Αναγγελία στις Ομοσπονδίες, στις οποίες έχει αποσταλεί φάκελος με την προκήρυξη, καθώς και την αίτηση για τις υποτροφίες.

**4. Αξιολόγηση Υποψηφιοτήτων**

Το Ίδρυμα Α. Γ. Λεβέντη αναθέτει την κρίση των φακέλων υποψηφιότητας σε ορισθείσα Επιτροπή. **Η αξιολόγηση γίνεται κατά κύριο λόγο με βάση τις αθλητικές επιδόσεις του 2024 και την προοπτική επιτυχιών στους επερχόμενους Ολυμπιακούς αγώνες στο Los Angeles 2028. Βαρύτητα δίνεται στη συμμετοχή των αθλητών/τριών στην Εθνική Ομάδα και στις διακρίσεις σε παγκόσμιο/πανευρωπαϊκό επίπεδο στην κατηγορία τους.** (Προτεραιότητα δίνεται σε αθλητές και αθλήτριες που δεν έχουν χορηγούς ή/και δεν λαμβάνουν άλλη οικονομική ενίσχυση από δημόσιους ή ιδιωτικούς φορείς).

**5. Ανακήρυξη Υποτρόφων**

 Η επιλογή των υποτρόφων θα τεθεί στην αδέσμευτη κρίση της Επιτροπής, που έχει ήδη ορίσει το Ίδρυμα Α. Γ. Λεβέντη και θα εγκριθεί τελικώς από το Δ.Σ. του Ιδρύματος.

 **Η αυτοπρόσωπη εμφάνιση των υποτρόφων στην Αθήνα κατά την τελετή απονομής των υποτροφιών συνιστά απαραίτητο όρο για τη χορήγηση της υποτροφίας.**

**6. Καταβολή Υποτροφιών**

 Οι υποτροφίες θα καταβληθούν στους επιτυχόντες κατά τη διάρκεια τελετής, η ημερομηνία της οποίας θα ανακοινωθεί στους βραβευθέντες με επιστολή από το Ίδρυμα.

**7. Ερμηνεία των Όρων του Διαγωνισμού**

Tο Ίδρυμα Α. Γ. Λεβέντη ερμηνεύει και συμπληρώνει ελεύθερα τους όρους της παρούσας προκήρυξης.

**8. Αποδοχή των Όρων του Διαγωνισμού**

 Το Ίδρυμα διατηρεί το δικαίωμα να μην απονείμει μία ή/και περισσότερες υποτροφίες σε περίπτωση που κρίνει, κατά την απόλυτη διακριτική του ευχέρεια, ότι οι υποψήφιοι δεν πληρούν τους όρους του διαγωνισμού.

 Οι διαγωνιζόμενοι διά μόνης της συμμετοχής τους στον διαγωνισμό, αποδέχονται ανεπιφύλακτα τους όρους του. **Για την Πολιτική Προστασίας Προσωπικών Δεδομένων του Ιδρύματος Α. Γ. Λεβέντη παρακαλούμε δείτε το σχετικό πεδίο στην Αίτηση Υποβολής Υποψηφιότητας.**

 ***Αθήνα, Νοέμβριος 2024***